CELEX: 62011CN0662
Language: bg
Date: 2011-12-22 00:00:00
Title: Дело C-662/11: Иск, предявен на 22 декември 2011 г. — Европейска комисия/Република Кипър

10.3.2012   
            
            
               BG
            
            
               Официален вестник на Европейския съюз
            
            
               C 73/18
            
         Иск, предявен на 22 декември 2011 г. — Европейска комисия/Република Кипър
   (Дело C-662/11)
   2012/C 73/33
   Език на производството: гръцки
   
      Страни
   
   
      Ищец: Европейска комисия (представители: E. Montaguti и G. Zavvos)
   
      Ответник: Република Кипър
   
      Искания на ищеца
   
   Ищецът иска от Съда:
   
               —
            
            
               Да се обяви, че тъй като не е приела до 1 май 2009 г. необходимите законови, подзаконови и административни разпоредби за съобразяване с разпоредбите на член 24 и приложение VII към Акта за присъединяване на Република Кипър във връзка с премахването на ограниченията, които нейната национална уредба предвижда за придобиване на второ жилище от гражданин на ЕС/ЕИП и при всички положения като не е уведомила Комисията за въпросните разпоредби, Република Кипър не е изпълнила задълженията си по посочения акт,
            
         
               —
            
            
               да се осъди Република Кипър да заплати съдебните разноски.
            
         
      Правни основания и основни доводи
   
   Комисията счита, че с оглед разпоредбите на член 24 и на приложение VII към Акта за присъединяване на Република Кипър към Европейския съюз властите на последната трябвало да въведат до 1 май 2009 г. необходимите законови, подзаконови и административни разпоредби за премахването на ограниченията, които нейната национална уредба предвижда за придобиване на второ жилище от граждани на ЕС/ЕИП. Въпросните ограничения съставляват пряко нарушение на свободното движение на капитали, предвидено от член 63 от Договора за функционирането на Европейския съюз.
   Кипърското правителство е изпратило законопроект за изменение на действащите ограничения и отбелязва, че законопроектът е внесен за одобрение в Министерски съвет за разглеждане в най-кратки срокове и внасяне за гласуване в Парламента.
   Комисията подчертава, че нарушение от страна на държава членка посредством нейната национална правна уредба на свободи, прогласени от Договора, може да се поправи единствено чрез въвеждане на равностойни задължителни разпоредби. Следователно обстоятелството, че в отговора на Република Кипър се посочва изготвянето единствено на проектозакон, който няма правна сила, не може да се приравни на задължителен акт за премахване на действащите ограничения за придобиване на второ жилище от граждани на ЕС/ЕИП.
   Комисията счита, че като не е приела необходимите законови, подзаконови и административни разпоредби за премахването на ограниченията, които нейната национална уредба предвижда за придобиване на второ жилище от граждани на ЕС/ЕИП и при всички положения като не е уведомила за тях Комисията, Република Кипър не е изпълнила задълженията си за съобразяване с разпоредбите на член 24 от Акта относно условията на присъединяването на Република Кипър във връзка с приложение VII към него относно преходните разпоредби по отношение на Кипър.